**ZAPISNIK**

**s 20. sjednice Gradskog vijeća Grada Sv. Ivana Zeline, održane 27. studenog 2020. godine, u Gradskoj vijećnici s početkom u 19,00 sati.**

**PRISUTNI:**

Stjepan Berulec

Filip Ćurko

Marija Bistrički

Zoran Fučkan

Eva Jendriš Škrljak

Štefica Kamenarić – Filipović

Marija Kralj

Krešimir Potočki

Berislav Ratkajec

Vukelić Dražen

Vlado Žigrović

**ODSUTNI:**

Darko Bistrički – opr.

Karmela Jokić – opr.

Franjo Lazarin -opr.

Zdravko Markiš– opr.

Željko Pecak – opr.

Vladimir Sever - opr.

OSTALI NAZOČNI:

Gradonačelnik Hrvoje Košćec

Ines Pavković Hrupec, Mario Dukarić - zamjenici gradonačelnika

Anita Findri Ratkajec – pročelnica Upravnog odjela za gospodarstvo, stambeno-komunalne djelatnosti i zaštitu okoliša

Branka Hođa – pročelnica Upravnog odjela za društvene djelatnosti, normativne, upravno-pravne i ostale poslove

Ivan Dananić – direktor „Zelinskih Komunalija“ d.o.o.

Dalibor Bastalec – vijećnik Županijske skupštine Zagrebačke županije

Antonija Trcak - Radio Sveti Ivan Zelina

Potpredsjednik Gradskog vijeća gosp. Vlado Žigrović, konstatirao je da je sjednici nazočan dovoljan broj članova Gradskog vijeća za donošenje pravovaljanih odluka i zaključaka.

Gradonačelnik, kao predlagatelj, povukao je s dnevnog reda točku

8. Donošenje Odluke o prodaji nekretnine u vlasništvu Grada Svetog Ivana Zeline, obzirom da Odbor za financije i proračun isti prijedlog nije podržao.

Dosadašnja točka 9. postaje točka 8.

Potpredsjednik je izmijenjeni prijedlog Dnevnog reda dao na glasovanje i Gradsko vijeće Grada Svetog Ivana Zeline jednoglasno je usvojilo slijedeći

**D N E V N I R E D:**

1. Usvajanje zapisnika s 19. sjednice Gradskog vijeća Grada Svetog Ivana Zeline
2. Aktualni sat
3. Donošenje Odluke o izmjenama Odluke o porezima Grada Svetog Ivana Zeline
4. Donošenje Godišnjeg plana davanja koncesija na području Grada Svetog Ivana Zeline za 2021. godinu
5. Donošenje Zaključka o davanju suglasnosti trgovačkom društvu Zelinske komunalije d.o.o. za zaduživanje radi provedbe projekta „Nabava komunalnih vozila za odvojeno prikupljanje otpada na području Grada Svetog Ivana Zeline"
6. Donošenje Odluke o produljenju važenja Strategije razvoja Grada Svetog Ivana Zeline za razdoblje 2014. – 2020. godine
7. Donošenje

A) Odluke o utvrđivanju prestanka obavljanja dužnosti ravnateljice Dječjeg vrtića Proljeće,

 Sveti Ivan Zelina

B) Odluke o imenovanju ravnateljice Dječjeg vrtića Proljeće, Sveti Ivan Zelina

1. Donošenje Zaključka o kupnji nekretnine u k.o. Paukovec

**Točka 1.**

**Usvajanje zapisnika s 19. sjednice Gradskog vijeća Grada Svetog Ivana Zeline**

Zapisnik su vijećnici primili uz poziv za sjednicu, na isti nije bilo primjedbi i Gradsko vijeće Grada Svetog Ivana Zeline jednoglasno je usvojilo Zapisnik s 19. sjednice Gradskog vijeća.

**Točka 2.**

**Aktualni sat**

**1) Štefica Kamenarić – Filipović:**

**Da li je u troškovniku izgradnje kružnog toka planirana i sanacija okolnih ulica, naročito Vatrogasne i Gajeve koje su devastirane deseterostrukim prometom za vrijeme izgradnje ovoga kružnog toka?**

Hrvoje Košćec:

U troškovniku kružnog toka nije predviđena sanacija Vatrogasne i Gajeve ulice.

Štefica Kamenarić:

Da li će se one onda sanirati iz drugih izvora?

Hrvoje Košćec:

Apsolutno, mi ćemo se pobrinuti da se te ulice dovedu u red, one su bile već i prije dosta oštećene, tako da ćemo čim prilike budu dozvoljavale na početku godine napraviti sve potrebne sanacije na ulicama koje su posebno stradale radi radova na kružnom toku.

Krešimir Potočki:

Nastavno na pitanje gospođe Kamenarić, radi se plan sanacije tih ulica. Ustvari, ideja je bila da se pokrene sanacija tih ulica; radi se nekakva studija vezana uz promet, koji je trenutno status toga?

Hrvoje Košćec:

Kao što znate ta prometna studija je pripremljena, međutim, mi smo planirali napraviti javnu raspravu, pozvati sve stanovnike tih ulica da se očituju i da vidimo koje je zapravo najprihvatljivije rješenje za sve. Dok god traje korona nismo u mogućnosti napraviti tako veliki skup a slanjem na mail neće biti dovoljno jasno koje su sve moguće opcije, siguran sam da bi bilo puno bolje da se to raspravi uživo i da svi zainteresirani mogu postaviti pitanja i dobiti kvalitetan odgovor.

Ja se nadam da će ova pandemija što prije završiti, da možemo nastaviti s planiranim aktivnostima.

Ideja je da se dio tih ulica napravi jednosmjernima.

**2.) Eva Jendriš Škrljak:**

**Imam pitanje i komentar, naime pitali su me neki od građana Zeline zašto više zapisnika sa sjednica nema na našim službenim stranicama, ja sam stvarno prije dva dana pogledala, zadnja sjednica je bila iz šestog mjeseca ?**

Sabrina Mužar - Hrnčić:

Sve su sjednice na webu.

Eva Jendriš Škrljak:

Aktualni sat?

Sabrina Mužar - Hrnčić:

Zapisnik je na webu.

Eva Jendriš Škrljak:

Ovaj zadnji nije bio.

Hrvoje Košćec:

Pa bit će sada nakon usvajanja. Zapisnik s 19. sjednice će biti objavljen kao dio materijala s ove sjednice.

Nema razloga da svi materijali nisu na webu.

Dražen Vukelić:

Sve je gore, i aktualni sat.

Eva Jendriš Škrljak:

Drugo pitanje, apropo epidemiološke situacije; mi se u Zelini nalazimo isto u nezgodnoj situaciji kao i cijela sjeverozapadna Hrvatska, ja se slažem da gospodin Dukarić kao voditelj Stožera i kao izabrani od građana Zeline ima pravo donositi i voditi Grad na način za koji smatra da je u redu, a isto tako mislim da Zelinčani imaju pravo znati kakva je situacija u njihovom gradu. Ja sam pogledala sve vaše stranice da ne govorim napamet, ako u Indeksu, Jutarnjem i svim ostalim novinama možete naći dnevni broj zaraženih pa tako i u gradu Svetom Ivanu Zelinu, ja ne vidim razlog zašto to ne bi bilo i na službenim stranicama Grada. Ja mislim da su Zelinčani pametni i da drže do obitelji i svojih starijih, ne mislim da treba provoditi mjere represije ali smatram da ljudima treba naglašavati i educirati ih kako se ne bi dovodili u situaciju u koju se dovode zapravo ovim brojem u kojem smo trenutačno. Prema tome ne stoji ono Vaše, iako je zapisnik korektno napisan, da nema Stožer ovlasti davati broj, ima Stožer ovlasti davati broj i mislim da taj broj ako ga vrtite na stranicama ljude upozorava na situaciju u gradu.

S druge strane, evo vidite koje su sad mjere došle, a nisu došle jer su preporuke bile loše, nego su došle zato jer ih se nismo pridržavali. Da smo se bolje pridržavali ili da smo bolje kontrolirali, jer Vam po Zelini postoje kafići koji rade korektno, a postoje i kafići koji rade nekorektno, koji se zatvaraju i rade interne tulume nakon određenog broja sati. Vjerojatno postoje neke redarske službe koje ste Vi mogli organizirati kako bi taj nesretni rast spriječili, tim više što znamo specifičnosti našeg kraja, znamo da je bilo Martinje, mogli smo pretpostaviti što će slijediti nakon Martinja što su brojke i pokazale.

I druga stvar

Eva:

I druga stvar; mene zanima zašto u gradu Svetom Ivanu Zelini nije moglo biti organizirano PCR testiranje ili brzi antigen test, zašto naši stanovnici moraju ići u Vrbovec, Vrbovec ima isti broj stanovnika i to sam se potrudila pogledati, kao i Zelina, ako ja kao privatna ustanova mogu organizirati i PCR, i brze antigen testove, i serološke testove, ne vidim zašto Grad Sveti Ivan Zelina odnosno gradske službe u dogovoru s Domom zdravlja ne bi to mogli organizirati i dovodit stanovništvo u manju opasnost. Pacijenta morate odvesti od Zeline do Vrbovca, to traje određeno vremensko razdoblje i nije isto jel ga voziš od Zeline do Vrbovca ili ga voziš od Sajmišne do Doma zdravlja. Mi svi znamo što su rizični kontakti, što znači izloženost …

Štefica Kamenarić – Filipović:

Mi imamo Dugo Selo.

Eva Jendriš Škrljak:

Svejedno, ne vidim razliku zašto to nije moglo biti u Zelini organizirano.

Vlado Žigrović:

Ima li se zamjenik gradonačelnika, gosp. Dukarić potrebu očitovati?

Mario Dukarić:

Mogu, naravno. U Zapisniku sa prošle sjednice Gradskog vijeća stoji ….

Eva Jendriš Škrljak:

Korektno je zapisnik napisan…

Mario Dukarić:

Da, da, samo se hoću referirati jer sam ja rekao da broj smijemo objavljivati, koliko vam je poznato na stranici Grada Zelina.hr postoje linkovi koji vode na stranicu Koronavirus.hr i link koji vodi na stranicu Zagrebačke županije gdje se dnevno objavljuje broj novozaraženih. U tom smislu određena komunikacija postoji. Što se tiče testiranja, to je u domeni odluka koje donosi Nacionalni stožer i na području Zagrebačke županije su određena posebna mjesta koja pokrivaju, kao konkretno u Ivanić Gradu područje Svetog Ivana Zeline, to nije u domeni odlučivanja jedinice lokalne samouprave nego je to tako odlučeno od strane nacionalnog stožera u dogovoru sa Zavodom za javno zdravstvo. Dakle mi na taj dio ne možemo utjecati. Možemo ih eventualno apelirati, pitati postoji li mogućnost da je to ovdje, ali kažem vam, oni su po određenim kriterijima, prostornim kriterijima, demografskim kriterijima određivali na koje područje će staviti te testove.

Što se tiče ovih informacija vezano za rad ugostiteljskih objekata sve informacije koje smo i mi kao Stožer imali, ili policija ili komunalni redari, upućujemo na policiju i policija je izlazila po tim prijavama ili informacijama koje ste dobivali. Ako bilo tko od Vas ima kakvu informaciju, slobodno nek mi ju proslijedi, može to biti i u direktnoj komunikaciji. Znači za sve informacije koje dobivamo od strane građana i ono što mi uočimo mi reagiramo. U tom smislu su i određene prijave od samog početka izbijanja pandemije za nepoštivanje radnog vremena, za još ono vrijeme kad smo imali problema i sa radom pekara i ostalih ambulantnih prodaja, vrlo revno prijavljivane županijskom stožeru.

Ovo vezano za kafiće je u nadležnosti Policije, mi imamo odličnu komunikaciju s Policijskom postajom, oni izlaze na teren bilo da se radi kontrola osoba u samoizolaciji, rad kafića, radno vrijeme ili bilo koji drugi rad poslovnih subjekata.

Naravno da postoje mogućnosti i situacije kada se ljudi ne pridržavaju, mi smo ovdje u Zelini, morao bih vidjeti zadnji broj, ali otprilike 150 prekršitelja je evidentirala Policijska postaja Sveti Ivan Zelina u smislu nepoštivanja mjera. Morao bih pogledati točan broj, pa ću Vam ga dati.

Eva Jendriš Škrljak:

Nije bitno. A jel Vi znate da postoje firme u Zelini gdje ljudi koji imaju blage simptome dolaze raditi jer im prijete otkazom?

Mario Dukarić:

Ja nemam ta saznanja ali bih Vas molio da mi kažete o kojoj firmi se radi, mi ćemo bez ikakvog ustručavanja poslati inspekciju u tu firmu.

Eva Jendriš Škrljak:

Dobro. Što se tiče ovog prvog, testova, je, točno je da Hrvatski zavod za javno zdravstvo određuje, točno, ali zato postoji lobiranje i zato postoje ljudi koji će izlobirati da se nešto događa u našem kraju a ne u nekom drugom kraju , uz određene argumente. I to se da riješiti, to nije problem.

Što se tiče brojeva o kojima ste govorili, je, točno je, ja znam da ste Vi radili tu stranicu, odnosno Vaša firma za Hrvatski zavod za javno zdravstvo i odlično je napravljena, dapače, stvarno je jako dobra, za svaku pohvalu, međutim, ja nisam mislila na taj vid, to je puno koraka da se dođe do konkretnih brojaka, nama je dovoljno da nam izleti na našoj službenoj stranici „danas u Zelini 30 novooboljelih, dva mrtva…) to Vam ljudi vide. Vi to znate bolje od mene, puno jače djeluje nego da idemo s jedne stranice na druge, s druge na treću, to je jedna navika za nas profesionalce.

Mario Dukarić:

Mi srećom nemamo smrtnih slučaja…

Eva Jendriš Škrljak:

Imate …

Mario Dukarić:

Jedini smo Grad koji službeno nema smrtnih slučajeva u Zagrebačkoj županiji …

Eva Jendriš Škrljak:

Imate u Suhodolu…

Mario Dukarić:

Ponavljam, ja se referiram na službeni izvještaj koji sam danas dobio od strane Zagrebačke županije; Grad Sveti Ivan Zelina nema na svom području registriranih smrtnih slučajeva od COVID 19. Dakle, to nije podatak koji Vam ja ovdje iznosim kao podatak lokalnog Stožera Grada Svetog Ivana Zeline, nego je službeni podatak dobiven od strane Zavoda za javno zdravstvo Zagrebačke županije.

Što se tiče lobiranja, ja se apsolutno slažem s Vama i uvijek sam za taj pristup, zato i lobiram prema Vama, ako imate ova saznanja, spominjali ste određene kafiće, ugostiteljske objekte čak i firme gdje ljudima pod prijetnjom otkaza ….

Eva Jendriš Škrljak:

…koji nisu samozaposleni…

Mario Dukarić:

… ja Vas molim, evo lobiram prema Vama da mi tu informaciju i pošaljete.

Eva Jendriš Škljak:

Žalosno je da to ja znam, a svi ostali ne znaju.

Mario Dukarić:

Ponavljam, ako netko nešto zna, ali stvarno u dobroj namjeri, apeliram, možete to napraviti direktno prema meni, predstaviti kao javnu informaciju, reći sad ovdje i mi ćemo od strane našeg Stožera stvarno poduzeti sve. Najgore je ako ima informacija da postoji nepravilnost, a te informacije se onda čuvaju i skrivaju. To je jednako, usudio bih se reći, nepravilnost kao i ova prva o kojoj govorimo.

Vlado Žigrović:

Ja ovu konverzaciju ionako shvaćam dobronamjernom, za korist svih građana Svetog Ivana Zeline, jel tako, ne bi bilo ni u kojem slučaju dobro da se ova situacija koristi u politikantske svrhe.

Eva Jendriš Škljak:

Naravno.

**3. Filip Ćurko:**

**Prije nego što krenem, zahvaljujem na dostavljenom izvještaju Stožera civilne zaštite koji sam tražio prošli put, gdje su nabrojene sve aktivnosti** **koje su provodili sa brojkama i to je sasvim korektno, može se poslati svim gradskim vijećnicima, to su informacije koje su dobre da ih mi kao gradski vijećnici znamo. Temeljem tih informacija a i na saznanjima želio bih zahvaliti svim ljudima koji su u ovim korona kriznim vremenima radili, prvenstveno u Domu zdravlja, Hitnoj službi, Vatrogasnoj zajednici, Policiji, zadnjih dva tjedna i našim učiteljima koji su na online nastavi dali maksimalne napore da ovaj Grad normalno funkcionira. Mislim da su zaslužili barem zahvalu od ovog Gradskog vijeća.**

**Ponukan Vašom raspravom, ja bih predložio da pošto smo konsolidirali našu Radio Zelinu, ona funkcionira normalno, predložio bih da se naše sjednice prenose uživo, video na facebook stranici Radio Zeline i na službenoj facebook stranici Grada, kako bi naši građani mogli vidjeti te rasprave, kako bi mogli vidjeti Odluke, a ne da nakon šest mjeseci čitaju zapisnike, tko ih čita na našim stranicama. Drugi gradovi tu praksu imaju, mislim da je to dosta zgodno, ne košta ništa, a smislim da bi povećalo transparentnost rada ove naše institucije, a na taj način bi i Gradonačelnik i Gradsko vijeće moglo poslati poruke građanima, prvenstveno u ovom slučaju korone ili kad je bio potres ili nešto drugo. Mislim da bi to bilo dobro, ne košta ništa, a svima bi dobro došlo.**

**E sad moja dva pitanja; prvo pitanje se odnosi na porezne prihode. Poslije ćemo imati jednu točku koju svakako treba podržati, ukidanje poreza na potrošnju, ali ponukan tom točkom i analizom aktivnosti gradova u našoj okolini smatram da je Grad Zelina dovoljno financijski snažan a prvenstveno nakon 01.01.2018. godine kada je poreznim izmjenama Zakona o porezima spušteno na naš grad ekstra 10,11,12 miliona kuna godišnje za aktivnosti, smatram da smo već tada trebali, već prije dvije godine, krenuti u izmjenu Odluke o prirezu porezu na dohodak u smislu da se on postepeno smanji. Naravno da ne možemo očekivati da 12% prireza smanjimo odmah, jer po nekim procjenama je to 3,5 do 4 miliona kuna, to bi bio dosta veliki udarac za gradski proračun, ali postupno da se kroz 3, 4 godine u postotnim poenima on smanjio, mislim da bi naš grad to mogao progutati u financijskom smislu prvenstveno zbog toga što su ti porezni prihodi prije, znači 2018., 2019, možemo računati da je i 2020. već gotova, prije tri godine došli u naš Grad i oni kumuliraju otprilike 30-tak miliona kuna ekstra poreznih prihoda u odnosu na razdoblje prije. E sad, u tih 10, 11 miliona kuna godišnje smatram da bi mi mogli, ali treba provesti jednu dobru analizu, svake godine po 4 postotna poena smanjivati naš prirez tako da bi kroz tri godine iznosio nulu. Znači, nije to nikakva nova izmišljotina, to rade mnogi gradovi u Hrvatskoj, recimo Sveta Nedjelja, Bjelovar, Rugvica i cijeli niz drugih gradova, najave su u Vrbovcu. Ovo svakako nije nikakvo političko pitanje nego financijsko, održivosti našeg Grada. E sad, svi će reći , ako smanjujemo prirez da će Grad ostati bez novaca. Naravno da hoće, ali sad smo mi na Odboru za financije zaključili da svako smanjenje poreza kao i ovog poreza na potrošnju donosi neke nove gospodarske aktivnosti. Poanta je da mi paralelno stvaramo kvalitetnije životne uvjete u našem gradu kako bi se ljudi doseljavali i kroz taj potez smanjenja prireza kao što su drugi gradovi napravili mislim da bi mogli, ajmo reći, privući određeni broj građana na doseljavanje u Zelinu što bi kroz neko vremensko razdoblje pokrilo i taj “gap“ u proračunu. Naravno, tu je još racionalizacija unutar gradskih službi i tvrtki kao i veći fokus na EU fondove. Nije to ništa novo, nije to ništa spektakularno, to je čisto srednjoročno financijsko razmišljanje o budućnosti našeg grada.**

**To je moj prvi prijedlog.**

**A drugi prijedlog je, pošto se priprema proračun koji će vrlo skoro biti na našim stolovima ja bih predložio da se za slijedeću godinu prvi put u zadnjih dugo godina ozbiljno razgovara sa Udruženjem obrtnika u Zelini koji broji 350 obrtnika, ispravite me ako griješim, na način da se po prvi put za slijedeću godinu napravi jedna ozbiljna priča poticanja obrtništva. Ako im ikad treba, treba im sada. Bez obzira na državne potpore i na županijske potpore i tu se Grad treba uključiti. Ja nisam imao dovoljno podataka da napravim neku analizu i da napravim konkretan prijedlog, ali svakako smatram da osim subvencioniranja kamata za kredite što imaju svi gradovi moramo napraviti jedan iskorak kao što rade gradovi u našem okruženju.**

Vlado Žigrović.

Ovo sam ja shvatio više kao prijedlog i sugestije gradonačelniku, da li se gradonačelnik ima potrebu očitovati o ovome?

Hrvoje Košćec:

Ne.

**4. Stjepan Berulec:**

**Iskoristiti ću priliku za dva pitanja; prvo je pitanje ponovno vezano uz protupožarni plan Grada Svetog Ivana Zeline. Mogu vam reći da je Hrvatska vatrogasna zajednica krenula s akcijom inspektorata na području cijele Republike Hrvatske vezano uz kontrolu zaštite od požara na lokalnoj razini. Uz to je pokrenuta akcija sada i traži se i raspisuje se za polaganje ispita za inspektore, kao da ih nema dosta, ima ih i previše, evo imao sam priliku biti pozvan na taj jedan sastanak i ja sam to odbio jer imam svoje mišljenje o dobrovoljnom vatrogastvu, nikako se ne slažem s time da treba mala društva kažnjavati jer nešto nemaju. Međutim, jedno od pitanja tamo je bilo, kaj se s vama u Zelini događa da vi ne možete dobiti potvrdu sada od HVZ-a, prije od DUZUS-a i da mi u Zelini nemamo Plan zaštite od požara za područje Grada Svetog Ivana Zeline. Znači ponovno je odbijen taj uradak koji je radila neka firma iz Osijeka. Rekao sam da nisam s time upoznat, znam da sam na jednom Vijeću postavio takvo pitanje kad sam čuo u Zelini da to još nije gotovo i navodno je to odbijeno. Ako je to točno ja bih molio da mi nešto o tome kažete.**

**Drugo pitanje koje sam htio postaviti je vezano uz Osnovnu školu u Kominu za koju se kupilo zemljište i bila je u nekom županijskom planu izgradnje i pokretanja cijele priče i to je za ovu godinu ispalo. Nisam dovoljno informiran oko toga pa bih volio čuti kakva je situacija, da li je to prebačeno za iduću godinu ili nije prebačeno, da li će se ta škola graditi ili neće? Ako se neće graditi šta ćemo s time gore zemljištem? Ako će se graditi kad će se graditi?**

Hrvoje Košćec:

Predlažem da pročelnica Branka Hođa da odgovor na ovaj prvi dio pitanja vezano uz Plan zaštite od požara obzirom da je osobno sudjelovala u pripremi toga pa da objasni u čeme je suština problema.

Branka Hođa:

Zapravo je više na tome radio kolega Mahnet, ja sam radila na Procjeni ugroženosti i planovima civilne zaštite. Uglavnom su većini jedinica lokalne samouprave odbijali te planove, za male jedinice lokalne samouprave traže ogromna materijalna sredstva za te planove što pojedine jedinice ne mogu financijski podnijeti. Odbijen je , pa ga je ta tvrtka dorađivala, do ovog trenutka ne znam točno što je, ali ćemo se raspitati.

Vlado Žigrović:

Zahvaljujem pročelnici, možda bi kolega Fučkan mogao dati bolju i točnu informaciju jer je u vatrogastvu.

Zdravko Fučkan:

Zadnju verziju nam je odbio inspektorat Ministarstva unutarnjih poslova. Obzirom da to sada više nije u nadležnosti MUP-a zadnja stvar koja se čeka je glavni vatrogasni plan za Republiku Hrvatsku koji bi do kraja godine trebao donijeti glavni vatrogasni zapovjednik, a samim time onda ide i Vatrogasni plan Grada Svetog Ivana Zeline. Na temelju tih planova će se raditi Protupožarni plan. On je u pripremi, on je u principu gotov, tko će ga kao takvog potvrditi još ne znamo, da li će to biti glavni vatrogasni zapovjednik ili neki inspektorat unutar Hrvatske vatrogasne zajednice, za sada još nije do kraja razjašnjeno , ali mi smo ga završili, osobno sam u tome sudjelovao, ono što je bilo odbijeno je odbijeno od strane Ministarstva unutarnjih poslova. Sada čekamo Vatrogasni plan Republike Hrvatske i Vatrogasni plan Grada Zeline na temelju čega će se napraviti Protupožarni plan Grada.

Stjepan Berulec:

Ja mogu samo reći da to na žalost nije ni blizu tako. Znači, glavni vatrogasni zapovjednik je čovjek koji može reći “ja taj Plan prihvaćam ili ne prihvaćam“. Hrvatska vatrogasna zajednica ima samo ingerenciju kontrole nad Planom kojeg mora napraviti lokalna samouprava. Da ne brkamo pojmove. Ne može Slavko Tucaković reći kaj mi želimo imati u Radoišću. To je totalno netočno. Znači, mi moramo imati svoj plan i ovdje vidim gđa Hođa nije upoznata sa situacijom. Plan Civilne zaštite nema nikakve veze sa Protupožarnim planom. To je posebni plan koji se poslije uvrštava u kompletno plan grada gdje spada i civilna zaštita i policija i vatrogasni planovi i ostalo. To je onaj jedan o kojem je zadnji put tu pričao onaj gospodin iz Varaždina, da smo jedna sredina koja nemamo ugroženosti ali to ne znači da ne moramo imati požarni plan. Znači, naš požarni plan je doslovce do kraja odbijen, opće odbijen, nije prihvaćen, znam, mogu ti poslije i objasniti s kim sam bio, s kim sam razgovarao i od koga sam to pitan. Radi se konkretno o tom planu da je napravljeno puno pogrešaka. Prvo, uzeta je firma koja tada nema nikakav kredibilitet. To već traje u vrijeme DUZUS-a, nije to sad otkako je Hrvatska vatrogasna zajednica preuzela. Cijela ta priča traje par godina. Znači, ništa nije napravio, ne znam zašto se njega uopće uzimalo, nije mi nikako jasno, taj čovjek nema nikakve reference. Mi imamo tu u blizini u Varaždinu firmu koja se time bavi, kojoj nikada nije bilo odbijeno ništa i koja nije bitno skuplja. I tu firmu na kraju krajeva vodi naš poznati čovjek, neki ga znaju, neki ga ne znaju, iz Tomaševca, Mladen Skomrak koji je tu rođen i lakše se s njim dogovoriti. Jer vi koji vodite vatrogastvo u Zelini morate dati svoje prijedloge i oni ih trebaju implementirati u taj plan. Ne može netko iz Osijeka, niti dođe ovdje, niti pozna situaciju, Vi morate reći „mi hoćemo imati pomoćnu postrojbu tu, mi moramo imati interventnu postrojbu tu, mi funkcioniramo na ovakav način, molim vas dajte to sve skupa lijepo složite“ i da to prođe na državnom nivou. Ponavljam, nisam za ovo što se događa, ovo su grobari hrvatskog vatrogastva sada, jedna velika pogreška koja će uništiti vatrogastvo, mi smo krenuli sa 3002 dobrovoljna vatrogasna društva u cijelu priču kad nas je preuzeo MUP, danas imamo 1780. Zapamtite si, a pogotovo ti Zorane znaš o čemu se radi, novi Statut će zatvoriti minimalno 500 DVD-a u Hrvatskoj. A onda, što je najgore, mi možda imamo sreću da nas tu u Zelini inspektori ne gaze i ne kažnjavaju. Ja sam jučer vozio u Pregradu dvije B cijevi sa pokretnim navojem gore, to ne koristi nikad nitko, nijedna javna postrojba, jer to treba X ljudi da bi to držali, koji je to tlak. Ali je to netko napisao 1978. godine i do danas nije promijenjeno. Da skratim; intencija je da se inspektori šalju na teren i da ono što piše na nekakvom papiru, umjesto da su prepravili taj Pravilnik i napisali nove stvari koje trebaju biti, on je ostao takav kakav je i tko neće nešto imati to će se kažnjavati. Prema tome, zato sam pitao, da bi to trebalo napraviti, a državni inspektorat je taj koji će procijeniti da li je to dobro ili to nije dobro. Glavni vatrogasni zapovjednik će sa ljudima koji će mu referirati što se u Zelini napravilo, dati befel, OK, Zelina štima, idemo dalje. To je to što se tiče tog vatrogastva, da ne kompliciramo previše, mi moramo Plan zaštite od požara na nivou Grada imati. I tu cijela priča završava. Da li će ga potvrditi Janko ili Marko , nebitno je. Mi ga moramo imati. Neće nam ga HDZ napraviti sigurno.

Hrvoje Košćec:

Samo ću se nadovezati; Plan protupožarne zaštite smo radili zajedno Grad i Vatrogasna zajednica Grada. On je napravljen u potpunosti ali zbog nekih detalja na kojima MUP inzistira je odbijen. Koliko ja znam radi se o udaljenosti postrojbe do krajnje točke, zadnjeg naselja, ne znam, od Zeline do Žitomira. Trebalo bi biti 15 km , a ima 16,5 km. Znači, Plan postoji, on je napravljen, prilagođen je svim potrebama Grada, uzeli smo u obzir nove tvrtke koje su se otvorile u Zelini u zadnjih deset, petnaestak godina od Violete itd. , sve je uzeto u obzir, on je ažuriran, međutim u ovom trenutku ga nema tko usvojiti jer se mijenja zakon. Slažem se da ga trebamo imati, imamo ga, primjenjujemo ga i zaista vjerujem da u Zelini protupožarna zaštita vrhunski funkcionira, dečki stvarno izlaze na intervencije, rješavaju to na profesionalnoj razini, a mi ćemo verificirati taj plan čim zakonodavac odluči tko ga amenuje. On je usklađen sa svim normama i našim potrebama.

Što se tiče škole u Kominu uzeti ćemo si za zadatak da provjerimo stanje projekta sa Zagrebačkom županijom pa ćemo pripremiti pisani odgovor, ja od te škole sigurno neću odustati obzirom da je Grad učestvovao u izradi idejnog projekta, u ishođenju lokacijske dozvole, prema tome, mi sa Županijom taj projekt moramo izgurati.

Stjepan Berulec:

Ovaj drugi odgovor me svakako zadovoljava, ali samo da ne bi ovdje ostalo upitno da ja imam ikakovu primjedbu jer ste Vi ovdje gospodine gradonačelniče napomenuli da vatrogastvo funkcionira i dečki gase sve. Da ne bi bilo Zorane da ja mislim da vi ne gasite ili da vi ne radite svoj posao. To ja nisam rekao ni jednom riječju, znam zašto sam ovo potencirao, jer mi je žao da se plati globa 50 ili 100.000 kuna , bolje da se da vatrogascima za opremu nego da platimo nešto što nismo u stanju dvije ili tri godine napraviti. I moja je priča tu završila, neću dalje raspravljati jer vidim da nismo na istoj valnoj duljini. Rekao sam vam da sam bio pozvan sad da idem za inspektora i znam zašto ovo pričam i šta se sprema. Sad vi kako god hoćete. Ili prihvatite dobronamjerno ili smatrate da nije dobronamjerno, ja znam zašto pričam ovo.

**5. Krešimir Potočki:**

**Zanima me predviđeni rok završetka rotora radi opće informiranosti građana i nas svih ovdje, dakle to se sad vidi da ide nekakvom kraju, zanima me da li postoji neki planirani termin da se to završi? Stav Grada prema penalizaciji, odnosno zbog kašnjenja, definitivno je jasno da HC koji je nositelj projekta ima neki odnos odnosno penalizaciju prema kooperantima koji su vrlo suspektnih sposobnosti, to smo svi vidli, da li Grad ima neki odnos prema HC-u vezano uz penalizaciju? Dakle mi smo svi trpili tu nekakav period, da li ima mogućnosti ili nema?**

Hrvoje Košćec:

Kao što je u najavi projekta bilo rečeno, projekt je započeo početkom petog mjeseca, rok za završetak je bio početak devetog mjeseca, znači prije početka škole. Ti rokovi su nešto pomicani zbog kiše, lošeg vremena, međutim, i ti rokovi su prekoračeni. Mi smo zapravo završetkom projektne dokumentacije predali cijeli projekt Hrvatskim cestama i na financiranje. Oni su raspisali javnu nabavu, financiraju cijeli projekt i oni potpisuju ugovor sa izvođačem radova. U tom ugovoru oni potpisuju i penale. Znači, u nadležnosti je Hrvatskih cesta da penaliziraju izvođača za predmetna kašnjenja.

Krešimir Potočki:

Dakle Grad tu nema nikakve mogućnosti ….

Hrvoje Košćec:

Ne, Grad ni na koji način nije formalno pravno povezan sa izvođenjem radova.

Filip Ćurko:

Ponukan kolegom Potočkim i prijedlog gradonačelniku; da li postoji mogućnost da Gradsko vijeće zauzme neki stav i zaključak kao podloga prema Hrvatskim cestama, ne samo kao gradonačelnik jer ste Vi vjerojatno urgirali, da Gradsko vijeće koje predstavlja građane grada izrazi nezadovoljstvo i da se i kroz našu instituciju uputi Hrvatskim cestama apel ili nešto ?

Hrvoje Košćec:

Ja ću i ovu Vašu izjavu iskoristiti kao dodatni apel, znači, mi kao budući korisnici kružnog toka i neko na čijem se području odvija projekt prisustvujemo svakoj koordinaciji koja se održava jedanput tjedno, svaki utorak, svaki put ukazujemo na sporost, na nelogičnosti, tražimo ubrzanje ali jednostavno vidite i sami na koji način to ide. Radovi se ipak privode kraju, cestovni dio je završen, ovo je sada više u domeni uređenja nogostupa i nekakvog okoliša i ja se zaista nadam da će u slijedeća dva tjedna ti radovi biti privedeni kraju.

**Točka 3.**

**Donošenje Odluke o izmjenama Odluke o porezima Grada Svetog Ivana Zeline**

Obrazloženje prijedloga podnijela je Anita Findri Ratkajec.

Pod ovom točkom nije bilo rasprave, prijedlog je dat na glasovanje i Gradsko vijeće jednoglasno je donijelo

**Odluku o izmjenama Odluke o porezima Grada Svetog Ivana Zeline**

**Članak 1.**

**U Odluci o porezima Grada Svetog Ivana Zeline („Zelinske novine“, br. 4/17 i 25/17), u članku 2. stavku 1. točka 2. briše se.**

**Dosadašnje točke 3. i 4. postaju točke 2. i 3.**

**Članak 2.**

**Naslov iznad članka 4.: „IV. POREZ NA POTROŠNJU“ i članak 4. brišu se.**

**Članak 3.**

**U članku 9. riječi: „porez na potrošnju“ i zarez brišu se.**

**Članak 4.**

**Ova Odluka objavit će se u "Narodnim novinama" i u „Zelinskim novinama”, službenom glasilu Grada Svetog Ivana Zeline, a stupa na snagu 1. siječnja 2021. godine.**

**KLASA: 410-01/20-01/07**

**URBROJ: 238/30-01/01-20-4**

**Točka 4.**

**Donošenje Godišnjeg plana davanja koncesija na području Grada Svetog Ivana Zeline za 2021. godinu**

Obrazloženje prijedloga podnijela je Anita Findri Ratkajec.

Pod ovom točkom nije bilo rasprave, prijedlog je dat na glasovanje i Gradsko vijeće jednoglasno je donijelo

**Godišnji plan davanja koncesija na području Grada Svetog Ivana Zeline za 2021. godinu**

**I.**

**Donosi se Godišnji plan davanja koncesija na području Grada Svetog Ivana Zeline za 2021. godinu (dalje u tekstu: Plan davanja koncesija).**

**Plan davanja koncesija objavljuje se na standardnom obrascu objavljenom na mrežnim stranicama ministarstva nadležnog za financije.**

**II.**

**U skladu s točkom I. ovog Plana davanja koncesija, u 2021. godini Grad Sveti Ivan Zelina nema namjeru dati koncesije u područjima, odnosno za djelatnosti iz članka 8. stavka 1. Zakona o koncesijama („Narodne novine“, broj 69/17, 107/20).**

**III.**

**Gradsko vijeće Grada Svetog Ivana Zeline tijekom kalendarske godine ovisno o okolnostima može promijeniti ovaj Plan davanja koncesija.**

**IV.**

**Plan davanja koncesija dostaviti će se ministarstvu nadležnom za financije najkasnije do kraja siječnja 2021. godine.**

**V.**

**Ovaj Plan davanja koncesija stupa na snagu osmog dana od dana objave u Zelinskim novinama, službenom glasilu Grada Svetog Ivana Zeline.**

**KLASA: 363-01/20-01/10**

**URBROJ: 238/30-01/01-20-4**

**Točka 5.**

**Donošenje Zaključka o davanju suglasnosti trgovačkom društvu Zelinske komunalije d.o.o. za zaduživanje radi provedbe projekta „Nabava komunalnih vozila za odvojeno prikupljanje otpada na području Grada Svetog Ivana Zeline"**

Obrazloženje prijedloga podnijela je Anita Findri Ratkajec.

Vlado Žigrović:

Direktore Dananić, treba li još nešto dodati ?

Ivan Dananić:

Sve je rekla, ali samo još da pojasnim; radi se o jednom prijelaznom razdoblju jer mi u roku 30 dana moramo platiti vozila a sredstva ćemo dobiti u roku od 60 – 90 dana.

Filip Ćurko:

Ja bih samo pohvalio, takvih aktivnosti treba više, sve dobre stvari treba pohvaliti, ovo je dobra priča, znači 1,4 miliona ostaje u gradskom proračunu za neke druge stvari, odnosno Zelinskim komunalijama i treba što više takvih projekata i na drugim područjima. Znači, ne dizati kredite nego pokušati kroz EU sredstva.

Prijedlog je dat na glasovanje i Gradsko vijeće jednoglasno je donijelo

**ZAKLJUČAK**

**o davanju suglasnosti trgovačkom društvu**

**Zelinske komunalije d.o.o. za zaduživanje radi provedbe projekta „Nabava komunalnih vozila za odvojeno prikupljanje otpada na području Grada Svetog Ivana Zeline"**

**Članak 1.**

**Utvrđuje se:**

* **da je** **trgovačko društvo Zelinske komunalije d.o.o., na natječaj „Nabava komunalnih vozila za odvojeno prikupljanje otpada“ (*referentni broj: KK.06.3.1.18)*, koji se provodio unutar Operativnog programa Konkurentnost i kohezija 2014.-2020., Zaštita okoliša i održivost resursa, prijavilo projekt „Nabava komunalnih vozila za odvojeno prikupljanje otpada na području Grada Svetog Ivana Zeline" (dalje u tekstu: projekt),**
* **da su trgovačkom društvu Zelinske komunalije d.o.o. na predmetnom natječaju, za provedbu projekta, dodijeljena bespovratna sredstva iz Kohezijskog fonda u iznosu od 1.480.000,00 kn,**
* **da ukupna vrijednost projekta iznosi 2.138.972.82 kn bez PDV-a odnosno 2.673.716.03 kn s PDV-om,**
* **da trgovačko društvo Zelinske komunalije d.o.o. ne raspolaže vlastitim sredstvima potrebnim za pokriće troškova projekta, te da se stoga društvo treba zadužiti za ukupni iznos od 2.138.972.82 kn.**

**Članak 2.**

**Uslijed gore navedenih činjenica, daje se suglasnost trgovačkom društvu Zelinske komunalije d.o.o. za zaduživanje radi provedbe projekta „Nabava komunalnih vozila za odvojeno prikupljanje otpada na području Grada Svetog Ivana Zeline".**

**Suglasnost iz prethodnog stavka daje se uz slijedeće uvjete zaduženja:**

* **iznos od 1.480.000,00 kn uz kamatnu stopu od 2%, s rokom otplate do trenutka dok im ne budu isplaćena bespovratna sredstva dobivena za projekt,**
* **iznos od 658.972,82 kn uz kamatnu stopu od 2,1%, s rokom otplate na 24 mjeseca.**

**Članak 3.**

**Danom stupanja na snagu ovog Zaključka prestaje važiti Zaključak o davanju suglasnosti trgovačkom društvu Zelinske komunalije d.o.o. za zaduživanje radi nabave kamiona za sakupljanje otpada KLASA: 403-02/20-01/02, URBROJ: 238/30-01/01-20-5 od 11.03.2020. („Zelinske novine“, br. 9/20).**

**Članak 4.**

**Ovaj Zaključak stupa na snagu danom donošenja, a objavit će se u „Zelinskim novinama”, službenom glasilu Grada Svetog Ivana Zeline.**

**KLASA: 403-02/20-01/02**

**UR.BROJ: 238/30-01/01-20-10**

**Točka 6.**

**Donošenje Odluke o produljenju važenja Strategije razvoja Grada Svetog Ivana Zeline za razdoblje 2014. – 2020. godine**

Obrazloženje prijedloga podnijela je Anita Findri Ratkajec.

Pod ovom točkom nije bilo rasprave, prijedlog je dat na glasovanje i Gradsko vijeće jednoglasno je donijelo

**O D L U K U**

**o produljenju važenja**

**Strategije razvoja Grada Svetog Ivana Zeline za razdoblje 2014. – 2020. godine**

**I.**

**Produljuje se važenje Strategije razvoja Grada Svetog Ivana Zeline za razdoblje 2014. – 2020. godine za godinu dana, odnosno do 31. prosinca 2021. godine.**

**II.**

**Ova Odluka stupa na snagu osmog dana od dana objave u Zelinskim novinama, službenom glasilu Grada Svetog Ivana Zeline.**

**KLASA: 302-02/20-01/01**

**URBROJ: 238/30-01/01-20-2**

**Točka 7.**

**Donošenje**

**A) Odluke o utvrđivanju prestanka obavljanja dužnosti ravnateljice Dječjeg vrtića Proljeće,**

**Sveti Ivan Zelina**

**B) Odluke o imenovanju ravnateljice Dječjeg vrtića Proljeće, Sveti Ivan Zelina**

Obrazloženje prijedloga podnijela je Branka Hođa.

Pod ovom točkom nije bilo rasprave, prijedlozi su dati na glasovanje i Gradsko vijeće jednoglasno je donijelo

**A)**

**ODLUKU**

**o utvrđivanju prestanka obavljanja dužnosti**

 **ravnateljice Dječjeg vrtića Proljeće, Sveti Ivan Zelina**

**I.**

**Grozdani Hunjek, OIB:** **94359262213, odgajateljici predškolske djece (VŠS), iz Breznice 100, 42225 Breznički Hum,** **utvrđuje se** **prestanak obavljanja dužnosti ravnateljice Dječjeg vrtića Proljeće, Sveti Ivan Zelina, s danom 01. siječnja 2021. godine, zbog isteka mandata na koji je imenovana Odlukom** **Gradskog vijeća Grada Svetog Ivana Zeline, KLASA: 013-03/16-01/6, URBROJ: 238/30-01/01-16-5 od 23. studenoga 2016. godine.**

**II.**

**Ova Odluka stupa na snagu danom donošenja.**

**KLASA: 013-03/20-01/07**

**UR.BROJ: 238/30-01/01-20-5**

**B)**  **ODLUKU**

**o imenovanju ravnateljice Dječjeg vrtića Proljeće, Sveti Ivan Zelina**

**Grozdana Hunjek,** **OIB:** **94359262213, odgajateljica predškolske djece (VŠS), iz Breznice 100, 42225 Breznički Hum, imenuje se za ravnateljicu Dječjeg vrtića Proljeće, Sveti Ivan Zelina, na puno radno vrijeme.**

**Ista se imenuje na novo mandatno razdoblje od četiri godine, počevši s danom 02. siječnja 2021. godine.**

**Obrazloženje**

**Sukladno odredbama članka 37. Zakona o predškolskom odgoju i obrazovanju i članka 52. Statuta Dječjeg vrtića Proljeće, Sveti Ivan Zelina, Upravno vijeće Dječjeg vrtića Proljeće, Sveti Ivan Zelina, raspisalo je natječaj za izbor/imenovanje ravnatelja/ice Dječjeg vrtića Proljeće, Sveti Ivan Zelina, koji je objavljen dana 04. studenoga 2020. godine u “Narodnim novinama”, na mrežnim stranicama i oglasnim pločama Hrvatskog zavoda za zapošljavanje, te mrežnim stranicama i oglasnim pločama Djećjeg vrtića Proljeće, Sveti Ivan Zelina. Rok za dostavu pisanih prijava na natječaj bio je 8 dana od dana objave natječaja u “Narodnim novinama”, dakle 12. studenoga 2020. godine.**

**Na natječaj se je prijavila jedna kandidatkinja i to: Grozdana Hunjek, Breznica 100, 42225 Breznički Hum.**

**Upravno vijeće na svojoj 53. sjednici, održanoj 17. studenoga 2020. godine utvrdilo je da je prijava Grozdane Hunjek pristigla pravodobno, da je pravovaljana i zadovoljava svim uvjetima iz natječaja.**

**Upravno vijeće je na 54. sjednici, održanoj 19. studenoga 2020. Godine, obavilo razgovor s kandidatkinjom Grozdanom Hunjek, te, nakon obavljenog razgovora s kandidatkinjom, utvrdilo prema Gradskom vijeću Grada Svetog Ivana Zeline prijedlog odluke da se za ravnateljicu Dječjeg vrtića Proljeće, Sveti Ivan Zelina, imenuje Grozdana Hunjek, OIB: 94359262213, odgajateljica predškolske djece (VŠS) iz Breznice 100, 42225 Breznički Hum, na razdoblje od četiri godine s punim radnim vremenom, počevši s danom 02. siječnja 2021. godine.**

**Obzirom da, prema članku 37. stavku 3. Zakona o predškolskom odgoju i obrazovanju te članku 50. i 52. Statuta Dječjeg vrtića Proljeće, Sveti Ivan Zelina, ravnatelja imenuje osnivač, odnosno Gradsko vijeće na prijedlog upravnog vijeća dječjeg vrtića, odlučeno je kao u izreci.**

**UPUTA O PRAVNOM LIJEKU:**

**Protiv ove odluke nije dopuštena žalba.**

**Svaki prijavljeni kandidat na natječaj ima pravo da pregleda natječajni materijal i da u roku 30 dana od dana primitka ove Odluke pokrene upravni spor tužbom, koja se podnosi Upravnom sudu u Zagrebu, Avenija Dubrovnik 6, neposredno u pisanom obliku, usmeno na zapisnik ili se šalje poštom, odnosno dostavlja elektronički.**

**Osoba koja je podnijela prijavu na natječaj može tužbom pobijati ovu Odluku zbog bitne povrede postupka ili zbog toga što izabrani kandidat ne ispunjava uvjete koji su objavljeni u natječaju.**

**KLASA: 013-03/20-01/07**

**UR.BROJ: 238/30-01/01-20-6**

**Točka 8.**

**Donošenje Zaključka o kupnji nekretnine u k.o. Paukovec**

Obrazloženje prijedlog podnijela je Branka Hođa.

Vlado Žigrović:

Moram se javiti jer ovo teško mogu podnijeti, ovakav briljantan prijedlog Zaključka. Čak do te mjere, nemojte se ljutiti, mene to pomalo čak i vrijeđa kao vijećnika, a možda i druge. Ako treba kupiti zemlju, a ja podržavam uvijek da se kupi, ukrupni, a ne da se rasprodaje, i to će biti nekretnina koja nikad vjerojatno neće izgubiti na vrijednosti i ako to trebamo za javnu namjenu, za parking kao što je to obećano vatrogascima, za igralište, za ljuljačke, za nešto takvo, onda to treba tako i nazvati, to treba tako i reći. Ja ne znam, meni zaista nije jasno zašto se mi moramo da bismo to realizirali skrivati iza Ludviga von Beethovena? To mi nikako ne ide u glavu i onda briljiramo i kažemo da ćemo za njegovu 250. godišnjicu rođenja to napraviti. A kad je rođen Ludvig van Beethoven? Rođen je u prosincu 1770. godine. Taman da sutra kupimo zemlju i prekosutra mu napravimo bistu, onda bi mu to bilo za rođendan. Bolje bi bilo reći da ćemo onda napraviti za njegovu 200-tu godišnjicu smrti, koja je 2027. godine. Prema tome, da mu je ta žena iz Paukovca slala vina, to smo čuli, ali da mu je slala butelje, to mu bome nije, jer onda butelja još nije bilo.

Ovaj dio sa Beethovenom nam je nebitan, što se tiče unapređenja turizma u Svetom Ivanu Zelini , to je irelevantno. To je moje mišljenje, netko drugi možda misli apsolutno drugačije. Ali podržavam kupovinu, podržavam da se izgradi i napravi javno dobro, bilo da je u pitanje parkiralište koje je nužno potrebno radi crkvenih obreda, vatrogasnih treninga, vježbi, zabava, bilo čega, ali da budemo mi sad tamo išli Beethovenu raditi tamo bistu zato što je pio zelinsku kraljevinu, mislim da nema potrebe. Ovaj pasus nije trebao niti pisati. Ponavljam, to je moje mišljenje. Ja ću, naravno, ovu točku podržati, ali ovo sam morao reći.

Stjepan Berulec:

Tu se radi o jednoj parceli na koju smo mi davno „pucali“ , ekipa Paukovca dok smo vježbali. Ta je parcela bila u vlasništvu Andrije Špoljareca, vlasnika Alu-kona , koju je on naslijedio i nakon toga tu parcelu prodao ljudima koji su danas vjerojatno vlasnici. Čak sam čuo da nisu oni drugi, nego da je netko to još poslije kupio. Naime, o čemu se tu radi; na toj parceli nema prava gradnje jer je u neposrednoj blizini kapelice. Prema tome ne može se graditi nikakav objekt. Neću reći da se ne može graditi parkiralište ili nešto takvo, ali hoću reći da se ne može graditi zgrada i Špoljarec je lukavo to skupo prodao, možda za toliko koliko je sad jer je tamo jedan štagalj koji bude vjerojatno trebalo srušiti. Plus toga kroz tu parcelu prolazi put služnosti koju ima jedan susjed koji vozi travu kroz to sve skupa. Apsolutno sam siguran da ćemo svi ovo podržati, ali osobno mislim da je to preskupo, ispada preko 10 eura po kvadratu, vi za 10 eura kupite opaku livadu. To nema drugu funkciju. On to ne može prodati za građevinsko zemljište, ne može se ograditi jer mora čovjeku dozvoliti da preveze svoju travu. To je ono što mogu o tome reći. Za to sam da se to kupi, da li je ta cijena realna ili ne, neka odluči netko tko je stručan za to, ali osobno mislim da je to prevelika cijena, jer oni žele vratiti novac koji su uložili jer su htjeli tamo graditi kuću. To je dosta atraktivno zemljište izgledom, ali je na žalost zemljište koje, da ne kažem, nekorisno.

Vlado Žigrović:

Meni je ovo prva informacija da je to parcela na kojoj se ne može dobiti građevinska dozvola radi gradnje objekta pa molim da se to svakako provjeri i onda to stavlja kupovinu pod nekakvo drugo svjetlo.

Hrvoje Košćec:

Što se tiče građevinskog, ja sad ne mogu tvrditi, moram pogledati prostorni plan, da li je ta parcela u građevinskom području ili nije. Što se tiče gradnje tu vjerojatno mislite na problem sa konzervatorskim odjelom koji u pravilu ne dozvoljava gradnju bilo kakvih objekata neposredno u blizini sakralnih objekata zbog vizure itd. Što opet ne znači da netko ne može u gabaritima postojeće građevine napraviti zamjensku građevinu i to mu nitko ne može osporiti. Znači, netko umjesto štaglja može izgraditi isto takvu kuću bez problema.

Što se tiče prava služnosti ono što ja vidim ovdje na katastru, ta je parcela samostalna i ima izlaz na javnu površinu, a parcela koja prolazi iza zapravo je povezana određenom širinom na cestu i zapravo nema nikakve veze sa služnošću. Dakle, ta parcela ima slobodan prolaz i nije uopće potrebna služnost. Ja u tom dijelu ne vidim problem.

Što se tiče cijene; procjenu je napravio ovlašteni sudski vještak, nakon toga je ta procjena slana u Županijski ured za prostorno planiranje koji to verificira i potvrđuje procjenu i procjena je upravo rekla da je vrijednost takva kakva je, ali vlasnik ne želi prodati. Ja se mogu složiti s vama da je ta cijena previsoka ali s druge strane za tih desetak tisuća kuna više mislim da je vrijednost javne namjene puno veća od tih deset tisuća kuna. Zato sam i išao prema ovom Vijeću da predložim usvajanje ovog prijedloga, na vama je da odlučite hoćete li podržati ili ne.

Krešimir Potočki:

Samo da napomenem da je Odbor za financije prema ovoj odluci na temelju informacija koje smo dobili, bio „uzdržan“. Ali na temelju informacije koje smo dobili od predsjedavajućeg i kolege Berulca, ima smisla. Ako se radi parking, dječje igralište, to je za mene u redu i da se ljudima tamo omogući da koriste tu zemlju.

Stjepan Berulec:.

Apsolutno sam za to da se to kupi, da se ne bi tu opet krivo razumjeli. Prvo, kad dečki imaju neku feštu, auti nemaju gdi stati, svi su na cesti. Samo sam htio da znate o čemu se radi. Mi smo tu parcelu htjeli kupiti, razgovarali smo sa pokojnim Špoljarecom, on je imao namjeru tamo graditi kuću za jedno svoje dijete. Znači, to je izuzetno atraktivna lokacija između vatrogasnog doma i kapelice. I tad smo došli do informacije da on nije mogao graditi. Sad ovo može ili ne može, možda se može uređivati taj štagalj ali on je vjerojatno htio raditi ozbiljnu kuću i nije mogao dobiti papire radi tih crkvenih stvari. Taj put služnosti, kad smo o tome razgovarali, uz ogradu vatrogasne parcele je mali mostić, ako je to posebno sada napravljeno ja neću tvrditi, znam samo da smo to pokušavali kupiti 2009. ili 2010. godine i nismo došli do toga kaj smo htjeli dobiti tamo. Znači, mi smo htjeli raditi jedno ozbiljno, kvalitetno vježbalište, pokušavali smo sve živo, imali smo čak neka obećanja od župana, i gradonačelnika gosp. Žigrovića i bili bi to možda i napravili, međutim Andrija je tražio jako velike novce. On je to naslijedio doduše, mislio je da je nekog ulovio, neke ljude, prodao im je to zemljište, na kraju se ipak ne može graditi. Ja ću apsolutno podržati da se napravi parkiralište, igralište za djecu ili kaj se bude već napravilo, uvijek će bit dobro da se napravi. Ja sam samo komentirao cijenu. Da li je ta cijena realna? Livada za 10 eura je skupa.

Eva Jendriš Škrljak:

Ja isto nemam ništa protiv da se kupi zemljište ako će se stvarno u dogledno vrijeme na tom zemljištu nešto realizirati. Ali da se kupi zemljište samo da se kupi, za to nisam. Znači, ako je stvarno namijenjeno da to bude za 3, 5, 2 godine tim više što ne znamo šta nas čeka u slijedećoj godini, mislim da se onda i Grad ili ne znam tko mora obavezati da će u slijedećih godinu, dvije, tri izgraditi dječje igralište, parkiralište da se bez veze novac ne ulaže sad u ovim vremenima kad ne znamo šta nas čeka, možda je bolje da se taj novac uloži u pokretanje gospodarstva i proizvodnje na području Svetog Ivana Zeline. Ako se misli nešto aktivno raditi jesam za to. Ne slažem se Vlado s tobom, čitava Verona je napravila biznis na Romeu i Juliji, pa kaj mi ne bi na Beethovenu.

Pod ovom točkom više nije bilo rasprave, prijedlog je dat na glasovanje.

Gradsko vijeće jednoglasno je donijelo

**ZAKLJUČAK**

**o dozvoli kupnje kčbr. 64/2 k.o. Paukovec**

**Članak 1.**

**Dozvoljava se kupnja nekretnine u Paukovcu - kčbr. 64/2, kuća, dvije gosp. zgrade i dvorište, površine 1018 m2 , upisane u zk. ul. br. 2588 k. o. Paukovec, kod Općinskog suda u Sesvetama, Zemljišnoknjižnog odjela Sveti Ivan Zelina, kao vlasništvo Holjac Renata iz Zaprešića, Josipa Kosića 17,** **po kupoprodajnoj cijeni od 86.250,00 kuna.**

**Članak 2.**

**Ovlašćuje se gradonačelnik Grada Svetog Ivana Zeline za realizaciju predmetne kupoprodaje.**

**Članak 3.**

**Ovaj Zaključak stupa na snagu danom donošenja.**

**KLASA: 406-09/20-01/05**

**URBROJ: 238/30-01/01-20-11**

Sjednica je završila s radom u 20,08 sati.

KLASA: 021-05/20-01/04

URBROJ: 238/30-01/01-20-2

|  |  |
| --- | --- |
| **ZAPISNIČAR:****Sabrina Mužar - Hrnčić** | **POTPREDSJEDNIK GRADSKOG VIJEĆA****GRADA SVETOG IVANA ZELINE:****Vlado Žigrović, dr.vet.med.** |